V športových zariadeniach v Humennom, ktoré spravuje Správa rekreačných a športových zariadení, od pondelka 16. septembra už opäť tečie teplá voda. Dodávateľ tepla obnovil dodávky tepla po tom, čo mesto vyrovnalo záväzky správy za teplo a energie po lehote splatnosti vo výške 132 000 eur.
HUMENNÉ. O aktuálnej situácii na tlačovej besede informovali primátorka Jana Vaľová (Smer–SD) a prednosta Mestského úradu v Humennom Ondrej Bartko.
Mestskú športovú halu, krytú plaváreň, zimný a futbalový štadión odstavila Humenská energetická spoločnosť (HES) od teplej vody 2. septembra.
"Správa rekreačných a športových zariadení (SRaŠZ) je dlhodobo v omeškaní s platbami za dodávky tepla a je dlhodobo najväčším dlžníkom našej spoločnosti. Polehotné pohľadávky voči tejto spoločnosti sa v apríli 2013 oproti stavu ku koncu roka 2012 takmer strojnásobili a dosiahli výšku takmer 115–tisíc eur," vysvetlil vtedy riaditeľ HES Milan Bavoľár, prečo pristúpili k takémuto kroku.
Mesto zaplatilo, robí kontrolu
"Mesto k 16. 9. vyrovnalo záväzky, hlavne čo sa týka energií za teplo po lehote splatnosti vo výške 132 000 eur preddavkovo. Ďalšími záležitosťami týkajúcimi sa finančného vyrovnania sa bude zaoberať mestské zastupiteľstvo," uviedol prednosta Bartko.
Pre podozrenia z neefektívneho hospodárenia prebieha v týchto dňoch v organizácii hĺbková kontrola.
"Na základe kontroly sa zistilo, že po lehote splatnosti neboli len faktúry za energie, ale aj záväzky za práce, ktoré boli objednané bez finančného krytia v rozpočte. K 31. augustu sa záväzky vyšplhali až do výšky takmer 200 000 eur," povedal prednosta Bartko.
Podľa primátorky Vaľovej hlavná kontrolórka mesta v roku 2011 konštatovala, že správa zariadení nebola schopná splácať svoje záväzky od roku 2008. Tie vtedy činili 39 000 eur, v roku 2010 to už bolo 101 000, o rok neskôr 108 000, až sa dopracovali k súčasným 208 000 eur.
"Správa nás zavádzala plusovým koncoročným hodnotením," povedala.
"Bývalé vedenie podpísalo zmluvy, ktoré neboli výhodné, čo sa týka hospodárnosti a efektívnosti hlavne platieb za energie. Máme vážne podozrenie, že časť nákladov na elektrickú energiu platila SRaŠZ za súkromných podnikateľov. Dvaja podnikatelia na jednom poschodí mali rôzny výpočet energií, hoci spotreba energie bola rovnaká. Kto mal aký blízky vzťah k vedeniu, podľa toho platil, respektíve neplatil za služby," doplnil prednosta Bartko.
V prípade zistenia závažných porušení je samospráva po ukončení kontroly pripravená podniknúť voči zodpovedným osobám právne kroky.
Bývalý riaditeľ Správy Ján Ducko je na dôchodku a dlhodobo sa zdržiava v zahraničí.
"Obvinenia odmietam, nezakladajú sa na pravde. Vzhľadom na to, že v tomto roku som prakticky na Slovensku nepobýval, momentálny stav vecí nepoznám a k spomínaným záležitostiam sa vyjadrím až po návrate domov," ubezpečil nás v telefonickom rozhovore.
Rozhodnú poslanci
Správou sa bude zaoberať mestské zastupiteľstvo (MsZ).
"Správa zhodnotí všetky nákladové položky do konca roka a predloží nám návrh na úpravu rozpočtu. My ho v komisii posúdime," hovorí predseda finančnej komisii pri MsZ poslanec Jozef Babják (SDKÚ).
"Následne do zastupiteľstva predložíme návrh, o koľko jej treba rozpočet upraviť vo výdavkovej časti. Môže predložiť aj návrh na úpravu cien služieb, ktoré poskytuje," dodáva.